### Resume

### Voksenudvalget, Arbejdsmarkedsudvalget, Børne- og Familieudvalget og Teknisk Udvalg præsenteres for et forslag til en ny hjemløsestrategi, som går på tværs af de fire fagudvalg og forvaltninger.

Strategien har nu været i høring og behandles igen, forud for endelig behandling i byrådet i maj.

### Sagsfremstilling

### Baggrund

### Voksenudvalget besluttede 31. oktober 2022 at igangsætte en strategiproces med henblik på at udforme en ny hjemløsestrategi, da den daværende hjemløsestrategi udløb med udgangen af 2022.

###

### På et temamøde 6. januar 2023 blev Voksenudvalget, Arbejdsmarkedsudvalget og Teknisk Udvalg enige om at samarbejde om en ny fælles tværgående hjemløsestrategi. Desuden blev de enige om at invitere Børne- og Familieudvalget med i processen, da der ønskes et større fokus på forebyggelse af hjemløshed, særligt i forhold til unge borgere.

###

### Processen

### Hjemløsestrategien 2023-2028 er udarbejdet med input fra forskellige aktører med interesse i og tilknytning til området.

* Fælles møde mellem Arbejdsmarkedsudvalget, Teknisk Udvalg og Voksenudvalget
* Interviews af borgere i samarbejde med Kirkens Korshær og Jobcenter Vejle
* Stormøde med repræsentanter fra Voksenudvalget, Arbejdsmarkedsudvalget, Børne- og Familieudvalget og Teknisk Udvalg, medarbejdere fra de forskellige forvaltninger, repræsentanter fra værestederne og medlemmer i Udsatterådet og Borger- og Netværksrådet

###

### Ny hjemløsestrategi

### Den nye hjemløsestrategi står på skuldrene af Hjemløsestrategien 2019-2022 ved at bygge videre på erfaringerne herfra og ved at have fokus på fem strategiske områder.

###

### Fem strategiske fokusområder:

* Forebyggelse og overgange – til at komme godt videre i livet
* Boliger – til at danne rammen for det gode liv
* Fleksibel støtte – til at få hverdagen til at fungere
* Job, uddannelse og andre fællesskaber – til kernen i det gode liv
* Samarbejde og koordinering – fælles om fremtiden

###

Målet med strategien er, at

* færre bliver hjemløse

* flere bliver mere aktive og kompetente til at handle i eget liv

* flere får et job, kommer i uddannelse eller deltager i andre sociale fællesskaber
* flere får et bedre liv med afsæt i egne drømme og ønsker for fremtiden
* flere oplever, at kontakten og støtten fra Vejle Kommune er sammenhængende, entydig og nem at forstå

### Sagens videre forløb

Behandling i Voksenudvalget, Arbejdsmarkedsudvalget, Børne- og Familieudvalget og Teknisk Udvalg i uge 13.

Høring i Borger- og Netværksrådet og Udsatterådet i uge 13 (lige efter udvalgsbehandling).

Behandling i Voksenudvalget, Arbejdsmarkedsudvalget, Børne- og Familieudvalget og Teknisk Udvalg i uge 17.

Behandling i Økonomiudvalget i uge 19.

Behandling i byrådet den 24. maj 2023

Efter godkendelse i Byrådet offentliggøres strategien på kommunens hjemmeside.

Strategien skal herefter udmøntes til konkrete handlinger og projekter, som samles og følges op på tværs af de politiske udvalg.

### Deltager i behandlingen

Social- og psykiatrichef Xenia Olsen fremlægger sagen.

### Historik

Teknik- og Miljødirektøren indstiller, 27. marts 2023, pkt. 95:
at udvalget anbefaler forslaget til en ny hjemløsestrategi.

Beslutning fra Teknisk Udvalg, 28. marts 2023:

Anbefalet.

Beslutning fra Voksenudvalget, 27. marts 2023, pkt. 30:
Anbefales.

Beslutning fra Arbejdsmarkedsudvalget, 30. marts 2023:

Arbejdsmarkedsudvalget anbefaler forslag til en ny hjemløsestrategi med de input, der blev givet på mødet.

Beslutning fra Børne- og Familieudvalget, 30. marts 2023:

Anbefales, idet det foreslås, at Sundheds- og Forebyggelsesudvalget også inddrages fremadrettet.

Borger- og Netværksrådets høringssvar, 30. marts 2023:

Borger- og Netværksrådet har følgende bemærkninger til hjemløsestrategien:

Borger- og Netværksrådet er glade for at blive involveret og bidrage til hjemløsestrategien. Dog vil Borger- og Netværksrådet gøre opmærksom på, at lydforholdene på stormødet den 22. feb. 2023 ikke var optimale og gjorde det vanskeligt at høre oplæggene og deltage i gruppedrøftelserne.

Ift. til selve strategien har Borger- og Netværksrådet enkelte tilføjelser:

* Der må meget gerne anvendes en større skrifttype. Det vil gøre strategien mere læsevenlig.
* Derudover har Borger- og Netværksrådet input til handlingerne med et forslag om at arbejde / indtænke Intensiv Case Management (ICM) i forbindelse med hjemløseindsatsen. Kolding Kommune har tidligere haft gode erfaringer hermed.

Udsatterådets høringssvar, 31. marts 2023:

Udsatterådet har en generel bemærkning til Vejle Kommune. Det er fint, at Udsatterådet medtænkes i tiltag, planer, temadage og strategiudvikling m.m., men Udsatterådet oplever ofte, at der er tale om en form for pseudoinvolvering. Processen med udsattestrategien virker forhastet.

Kommentering på strategiudkastet:

* Borgerfortællingerne fungerer godt. De må gerne fylde mere. Det er borgerfortællingerne, der gør strategien levende, relevant og nærværende ud fra et målgruppeperspektiv. Rådet stiller sig dog kritiske overfor, om man har afdækket brugergrupperne tilstrækkeligt, da man f.eks. ikke har interviewet brugere af Café Parasollen.
* Udsatterådet ser det som meget positivt, at der er flere udvalg, der er involveret i strategien og efterfølgende i udmøntningen af handlingerne. Det skaber bedre løsninger
* Det er vigtigt, at der indskrives i strategien, hvornår der er status på strategien og strategiens handlinger. Et forslag fra Udsatterådet er, at der kommer fem tomme sider. En tom side for hvert år strategien løber. Hvert år opdateres strategien med de handlinger, initiativer og aktiviteter, der har fundet sted.
* Det vigtigste er, at der er finansiering af strategien og de handlinger der indtænkes. Hvis dette ikke sker, er strategien og processen værdiløs
* Det altafgørende er, at der konstant og målrettet arbejdes på adgang til billige og passende boliger til målgruppen. Dette er en forudsætning for at lykkes med at afhjælpe hjemløshed. Det er også altafgørende at kommunen forpligter sig på at holde tilsyn med boligen og støtter beboerne i at bo i boligerne
* Støtten til målgruppen skal være der i dagligdagen. Udsatterådet vurderer, at støtten med fordel kan have karakter af § 99 støtte.
* Der skal investeres i at medarbejderne har den rette tilgang og de rette pædagogiske værktøjer til at støtte målgruppen. Det tager tid og det er en investering, hvor afkastet tager tid. Housing First kræver meget uddannelse af medarbejderne
* Udsatterådet ser et stort potentiale, hvis der er mulighed for myndighed på tværs af fag- og lovområder herunder et potentiale i at benytte de muligheder, der ligger i § 34
* Der skal øremærkes midler til § 34
* Udsatterådet ser desuden et stort potentiale ved en tværgående hjemløseenhed, som har til formål at arbejde målrettet og koordineret med at støtte målgruppen til en vej ud af hjemløshed

### Teknik- og Miljødirektøren indstiller,

|  |  |
| --- | --- |
| at | forslaget anbefales og sendes videre til behandling i Økonomiudvalget. |

### Beslutning

Anbefalet.